Съюза се е съсредоточил върху дружества, произвеждащи съставки за напитки, почистващи препарати, храни, здравеопазването и фармацевтичната промишленост в Колумбия, чиито финансови данни показват разумно равнище на ПОАР и печалба в съответствие с разпоредбите на основния регламент.
 (135)
 Комисията разгледа внимателно аргументите, изтъкнати от всички страни. По отношение на Тайланд Комисията се съгласи с CCCMC и производителя от Съюза, че това не е подходяща представителна държава, тъй като производителите на продукта, предмет на прегледа, са губещи и/или са дъщерни дружества на китайски дружества, както и защото съществуват ограничения върху износа за определени производствени фактори. Освен това дружествата, произвеждащи продукта, предмет на прегледа, не са имали разумно равнище на ПОАР и печалба. Следователно Тайланд беше отхвърлен като възможен избор.
 (136)
 Поради това Комисията съсредоточи анализа си върху Бразилия и Колумбия. Комисията първо анализира дали е имало ограничения на износа или други нарушения по отношение на основните производствени фактори. Основният производствен фактор на продукта, предмет на прегледа, е царевицата, която представлява повече от 70 % от общите разходи за материали за влагане на производителите износители. Комисията отбеляза, че вносът на царевица в Бразилия е възлизал само на 1,5 милиона тона в сравнение с производството на царевица в Бразилия от над 100 милиона тона (56). CCCMC оспори факта, че количеството на този внос на царевица в Бразилия е малко. Въпреки това, в сравнение с размера на бразилското производство, този обем на вноса представлява само 1,5 % от производството. Като се има предвид това много ограничено количество внос спрямо голямото вътрешно производство, Комисията също така провери цените на вноса в Бразилия и отбеляза, че те се различават значително от международните цени на царевицата. В коментарите си по бележката от 30 ноември CCCMC оспори, че цените се различават значително, и поиска допълнителна информация относно сравнението на цените. Средната международна цена на царевицата за 2019 г., посочена от Комисията в бележката от 30 ноември, възлиза на 151 EUR/тон на база FOB според IndexMundi (57), докато според GTA средната цена на вноса на царевицата в Бразилия е била само 116 EUR/тон на база FOB. Тези стойности ясно показват, че цените на вноса в Бразилия са били значително по-ниски от международните цени.
 (137)
 Освен това CCCMC заяви, че цените на вноса на царевицата са били по-ниски в Бразилия, отколкото в Колумбия, поради по-ниските транспортни разходи, тъй като вносът в Бразилия се е осъществявал главно от съседни държави, като Аржентина и Парагвай, докато Колумбия внася царевица предимно от САЩ и Аржентина. Това твърдение е необосновано, тъй като CCCMC не доказа действителния произход и пристанището на въвеждане в съответните държави, нито доказа размера на транспортните разходи за царевицата в съответните държави. Поради това твърдението беше отхвърлено.
 (138)
 CCCMC също така заяви, че китайските производители закупуват голямо количество от царевицата си на вътрешния пазар. Поради това тя заяви, че цената на вноса в Бразилия би отразила по-добре покупките на царевица от страна на китайските производители. Комисията отбеляза, че този аргумент не оказва влияние върху факта, че количествата на вноса в Бразилия са обективно ниски в сравнение с размера на местното производство, като